# Vedtekter for Eyde-klyngen

*Vedtatt av Eyde-klyngens årsmøte 14. januar 2015, endret av årsmøtet 22. januar 2016, 22. mars 2017 og 24. mars 2021*

§ 1 Navn

Organisasjonens navn er Eyde-klyngen. Betegnelse på engelsk er Eyde Cluster.

§ 2 Selskapsform

Eyde-klyngen er en forening og skal være registrert i det norske selskapsregisteret.

§ 3 Formål

Formålet med Eyde-klyngen er innenfor den til enhver tid gjeldende lovgivning å:

- Etablere gode samarbeidsrelasjoner og møteplasser for prosessindustribedrifter og leverandører til disse

- Styrke medlemsbedriftenes konkurranseevne ved å utvikle den felles kompetansebasen og

bedriftenes innovasjonsevne

- Sikre klyngens posisjon som verdens mest ressurseffektive prosessindustri, og å være det

globale kunnskapsnavet for bærekraftig prosessindustri

- Tiltrekke investeringer og nyetableringer innenfor prosessindustrisektoren

- Utføre tjenesteleveranser til medlemmene og andre interessenter

Eyde-klyngen har ikke overskudd som selvstendig formål, og eventuelt overskudd skal benyttes i foreningens virksomhet.

Eyde-klyngen ble i 2015 tildelt status som Norwegian Centre of Expertise i regi av Norwegian Innovation Clusters-programmet.

§ 4 Medlemmer

Alle bedrifter som oppfyller kriterier som kjernemedlem eller leverandørmedlem kan søke om

medlemskap i Eyde-klyngen. Styret godkjenner medlemskap.

Eyde-klyngen har to typer medlemskap:

1) Kjernemedlem: bedrifter innen prosessindustrien som har produksjon i Norge.

2) Leverandørmedlem: bedrift eller organisasjon som leverer kunnskap, teknologi eller varer til kjernemedlemmenes eller til Eyde-klyngens prosjekter

§ 5 Stemmerett

Hvert kjernemedlem har to stemmer på årsmøtet.

Hvert leverandørmedlem har en stemme på årsmøtet.

§ 6 Kontingent

Medlemmene betaler kontingent som fastsettes av årsmøtet. Kontingenten betales forskuddsvis.

Kontingenten skal delvis dekke interesseorganisasjonsarbeidet og delvis være vederlag for

tjenester.

Det skal beregnes høyere deltakeravgift for kjernebedriftene enn for leverandørbedriftene.

Medlemmers økonomiske ansvar begrenser seg til påløpt kontingent.

§ 7 Eyde-klyngens tillitsvalgtes godtgjørelse

Tillitsvalgtes utgifter til deltakelse dekkes av den enkeltes bedrift.

§ 8 Årsmøte

Årsmøtet er Eyde-klyngens høyeste myndighet. Årsmøtet innkalles av styret med minst 1 måneds

skriftlig varsel direkte til medlemmene.

Forslag som ønskes behandlet på årsmøtet skal være sendt til styret senest to uker før årsmøtet.

Endelig saksliste skal være tilgjengelig for medlemmene senest en uke før årsmøtet. Andre saker enn

vedtektsendringer og vedtak om oppløsning kan likevel, med 2/3dels flertall vedtas behandlet på

årsmøtet selv om saken ikke var medtatt i endelig saksliste.

Årsmøtet kan invitere andre personer og/eller media til å være til stede.

Årsmøtet er vedtaksført med det antall stemmeberettigede medlemmer som møter. Stemmegivning

kan skje ved fullmakt.

Årsmøtet åpnes av styreleder som forestår valg av møteleder.

§ 9 Årsmøtets oppgaver

Årsmøtet skal:

1. Behandle Eyde-klyngens årsmelding

2. Behandle Eyde-klyngens regnskap i revidert stand

3. Behandle innkomne forslag

4. Fastsette Eyde-klyngens kontingent

6. Velge:

a) Styreleder

b) Øvrige medlemmer av styret

c) Revisor og dennes stedfortreder

d) Valgkomité

§ 10 Stemmegivning på årsmøtet

Med mindre annet er bestemt i vedtektene skal et vedtak for å være gyldig være truffet med

alminnelig flertall av de avgitte stemmene. Blanke stemmer skal anses som ikke avgitt.

Valg foregår skriftlig hvis det foreligger mer enn ett forslag. Den som får flest stemmer anses som

valgt. Ved stemmelikhet avgjøres valget med loddtrekning.

§ 11 Ekstraordinære årsmøter

Styret kaller inn til ekstraordinært årsmøte ved behov eller når minst en tredjedel av

kjernemedlemmene krever det.

Ekstraordinære årsmøter innkalles på samme måte som for ordinært årsmøte, dog slik at

innkallingsfristen settes til 14 dager.

Ekstraordinært årsmøte kan bare behandle og ta avgjørelse i de sakene som er inntatt i innkallingen.

§ 12 Styret

Styret er ansvarlig for forvaltning og ledelse av Eyde-klyngens virksomhet.

Styret består av fem - syv medlemmer etter årsmøtets beslutning og minst ett varamedlem. Valgperioden er to år. Styremedlemmer kan gjenvelges. Styret konstituerer seg selv.

Styret skal blant annet:

* Følge opp mål, visjoner og strategi, herunder årsmøtets vedtak.
* Oppnevne etter behov komiteer/utvalg/personer for spesielle oppgaver
* Administrere og føre nødvendig kontroll med økonomi

Styret skal holde møte når det er nødvendig, når lederen innkaller, eller når ett av

styremedlemmene ber om det.

Styret er vedtaksført når et flertall av medlemmene er til stede. Vedtak fattes med flertall av de

avgitte stemmene. Ved stemmelikhet vedtas det møtelederen har stemt for.

Eyde-klyngen representeres utad ved styrets leder, eller den han/hun delegerer dette til.

Styrets leder og daglig leder har signaturrett hver for seg.

§ 13 Vedtektsendring

Endringer i vedtekter vedtas med 2/3 flertall av de avgitte stemmene på årsmøtet.

§ 14 Oppløsning mm (§ 14 kan ikke endres.)

Oppløsning av Eyde-klyngen vedtas av årsmøte med flertall som vedtektsendring, dog slik at

oppløsning må vedtas på to årsmøter med minst tre måneders mellomrom.

Sammenslutning med andre interesseorganisasjoner anses ikke som oppløsning av Eyde-klyngen.

Vedtak om sammenslutning og nødvendige lovendringer i tilknytning til dette treffes i samsvar med

bestemmelsene om vedtektsendring.